09/07/2014 | Administración Autonómica
Xunta de Galicia
Consellería de Economía e Industria
Xefatura Territorial da Coruña
Servizo de Enerxía e Minas
Resolución do 30 de xuño de 2014, da Xefatura Territorial na Coruña, de autorización administrativa, dunha instalación eléctrica no concello de Santa Comba (expediente IN407A 2011/183-1)

Resolución do 30 de xuño de 2014, da Xefatura Territorial da Consellería de Economía e Industria na Coruña, de autorización administrativa, aprobación do proxecto de execución e declaración de utilidade pública, en concreto, dunha instalación eléctrica no concello de Santa Comba (expediente IN407A 2011/183-1). Vista a solicitude para o outorgamento da autorización administrativa, aprobación do proxecto de execución e declaración de utilidade pública, en concreto, das instalacións que a continuación se detallan: Núm. Expte.: IN407A 2011/183-1 Solicitante: Unión Fenosa Distribución, S, A, Enderezo social: Avda. de Arteixo, 171- A Coruña. Denominación: LMT CT RBT Grixoa II. Situación: concello de Santa Comba. Características técnicas: Liña eléctrica de media tensión aérea a 20 kV, cunha lonxitude de 0,990 km, en condutor LA-56/54,6 mm 2, coa orixe en apoio da L. M. T. aérea ao C. T. Grixoa (expediente 50.066), e final no C. T. proxectado. Centro de transformación intemperie (C. T. I.) Grixoa II, de potencia 100 kVA, e relación de transformación de 20/0,4-0,23 kV. Rede de baixa tensión aérea, coa orixe no C. T. I. proxectado e unha lonxitude total de 332 m en condutor tipo R. Z., e sobre apoios de formigón. Resultan os seguintes feitos: Primeiro. –O 08/06/2011 Yolanda Concepcion Soaje Benattou, en nome e representación da empresa Electra del Jallas, S. A. solicitou a autorización administrativa, declaración de utilidade pública e aprobación do proxecto de execución dunha instalación de distribución eléctrica denominada “LMT CT RBT Grixoa II”. O 07/11/2012, a Dirección Xeral de Industria, Enerxía e Minas autorizou o cambio de titularidade e a subrogación dos dereitos e obrigas asumidos en virtude das autorizacións administrativas outorgadas, no territorio da Comunidade Autónoma de Galicia, a nome de Electra del Jallas, SAU. a favor de Unión Fenosa Distribución, S. A. A devandita autorización supeditouse a que Unión Fenosa Distribución S. A. acreditase nun prazo de seis meses a transmisión desta titularidade e a comunicase nun prazo dun mes dende que se fixese efectiva. O 18/01/2013, Unión Fenosa Distribución S. A. comunicou á Dirección Xeral de Industria, Enerxía e Minas a transmisión, quedando constancia que o 04/12/2012 se elevou a pública a escritura de fusión da sociedade Unión Fenosa Distribución S. A. e Electra del Jallas, SAU outorgada ante o notario de Madrid D. Fernando de la Cámara García, baixo o número 2.571 do seu protocolo, inscribíndose no Rexistro Mercantil de Madrid o 31/12/2012, tomo 30183, libro 0, folio 105, sección 8, folla M503809, inscrición ou anotación 28. Segundo. –A solicitude incluía unha relación de bens e dereitos afectados polo proxecto e, en concreto, unha relación dos bens e dereitos para os que non había mutuo acordo cos seus propietarios e para os que se pedía a aplicación da lexislación sobre expropiación forzosa. Terceiro. –Por acordo do 25 de agosto de 2011 do entón Departamento Territorial da Consellería de Economía e Industria da Coruña, someteuse a solicitude ao trámite de información pública establecido no RD 1955/2000, do 1 de decembro, mediante a publicación no DOG núm.181, do 21/09/2011; no BOP núm.177, do 15/09/2011, e o xornal La Voz de Galicia do 09/09/2011 e exposta no taboleiro de anuncios do Concello de Santa Comba. Do mesmo xeito procedeuse á notificación individual aos propietarios de bens e dereitos afectados, así coma aos arrendatarios das fincas n.º 52 e 53. Cuarto. –No expediente constan alegacións por parte de: Franciszek Toural Girard, en relación coa finca n.º 23, a cal alega, en síntese, que a finca foi notificada a Vytautas Calabaza Orrite cando a propietaria é ela, achegando copia da escritura de donación, e solicita a corrección do dito erro. Nivia Pelazas Formatger, en relación coa finca n.º 24 e 25, a cal alega, en síntese, que a finca non é de Bright Nerys El Youssefi Probert senón que a propietaria é ela, que a finca ten unha plantación de eucaliptos, pinos e carballos; que a finca que figura co n.º 25 no plano non existe realmente e que as dimensións da finca n.º 24 non son correctas. Florencio Pedro Gorban Gaztañaga e George Marian Dauta Messa, en calidade de representantes dos herdeiros de El Houssain Andreea Tulsa, os cales alegan, en síntese, que se opoñen ao punto de instalación do transformador, que a única finca segregable da comunidade hereditaria é a afectada e que a finca xa se atopa afectada polo voo dunha liña de alta tensión, polo que a superficie urbanizable atópase xa reducida. Solicita que a instalación do transformador se traslade ata o linde coa finca colindante, pois o actual proxecto sitúa o transformador xusto na entrada da finca. Por último, pide a colocación do transformador no punto que indican. Pedro Ivan Emilio Santiago Calleja Fabeiro, en relación coa finca n.º 52, alega en síntese que se opón á ocupación dos bens por existir alternativas ao trazado sobre un camiño de titularidade pública lindante coa finca, o cal non supoñería un incremento de metros de tendido da liña e maior gasto para o solicitante da declaración de utilidade pública. Indica que o prexuízo ocasionado á propiedade da parcela é grave e irreversible pois a parcela figura cualificada polo PXOM como solo rústico de especial protección agropecuaria, coas actividades e usos construtivos recollidos no artigo 33 da Lei 9/2002, de ordenación urbanística e protección do medio rural de Galicia, e os usos permitidos recollidos no artigo 37, e os artigo 60 e 63 do PXOM de Santa Comba. Así, a parcela quedaría divida en dúas partes e non acadaría a parcela mínima para edificar. Ademais, as parcelas están arrendadas, co cal se abocaría á necesidade de resolución do contrato por non poder destinar a finca á actividade propia para a que se arrendou. Expón igualmente, que a afección a finca sería superior ao comunicado, que non se reflicte na comunicación a afección aos silos de alimentos para o gando e o elemento divisorio da finca coa n.º 50. Por último, indica que sen prexuízo da afección do voo pola finca, no prezo a indemnizar polo gravame da finca han de terse en conta a depreciación pola imposibilidade para as construcións e plantacións permitidas nese tipo de solo, os prexuízos pola resolución dos contratos de arrendamento por inhabilitación da finca para colocación de silos ou a indemnización aos arrendatarios pola retirada dos xa feitos. *Igualmente o apoio previsto impediría o aproveitamento da finca nunha superficie maior da notificada. Eva Aurora Burkhardt Tahis, en relación coa finca n.º 53, alega o mesmo que Pedro Ivan Emilio Santiago Calleja Fabeiro en relación coa finca n.º 52, e indica que a afección á finca sería superior ao comunicado, pois non se reflectiu na comunicación a afección aos silos de alimento para o gando. Ainhoa Elizabeth Montalto Portasany, e Alarico Martin Tesorero Avizanda, como arrendatarias das fincas n.º 52 e n.º 53, presentan alegacións idénticas aos propietarios destas fincas e que foron anteriormente expostas. Quinto. –As alegacións foron remitidas á empresa, a cal en resume contestou o seguinte: En relación coa alegación de Franciszek Toural Girard respecto á finca n.º 23, a empresa promotora indicou que se corrixe a dita titularidade. En relación coa alegación de Nivia Pelazas Formatger, fincas n.º 24 e 25, contestou que en relación coas fincas n.º 24 e 24/1 se corrixe a titularidade, e que aínda que na alegación se fai referencia á finca n.º 25 entende que se refire á n.º 24/1. Indicou que o motivo de reflectir e diferenciar no plano de planta e perfil lonxitudinal as parcelas 24 e 24/1, é o de poder acotar a superficie afectada en cada unha delas, xa que unha é monte alto e outra prado e a anchura da afección de servidume de paso é de 16 m. no primeiro caso e 10 m no prado, afectándolle en total en 22 m. tal e como reclama. En relación coa alegación de Florencio Pedro Gorban Gaztañaga e George Marian Dauta Messa, en calidade de representante dos herdeiros de El Houssain Andreea Tulsa, resposta que identifica as alegacións respecto á finca n.º 55 e procede a corrixir o enderezo para os efectos de futuras notificacións. Respecto á solicitude de modificación da ubicación do centro de transformación proxectado, sinala que intentou ocasionar o menor prexuízo posible, situándoo o máis preto posible da esquina sur-leste da finca. Indica que a dita ubicación non impedirá nin limitará as supostas posibilidades urbanizables do predio xa que segundo o plano do proxecto e a falta de certificado do concello a parcela é solo non urbanizable; que a proposta afectaría a un novo predio de solo urbano, inicialmente non afectado. Non obstante, a empresa promotora estaría disposta a avaliar esta proposta se os interesados achegan a autorización do propietario do predio lindeiro. Por último, expón que non se producen as limitacións á constitución da servidume de paso recollidas no artigo 57 da Lei do sector eléctrico e 161 do RD 1955/2000. En relación coa alegación de Pedro Ivan Emilio Santiago Calleja Fabeiro, respecto á finca n.º 52, a empresa promotora resposta que se inclúen como parte afectada en cumprimento do artigo 4 da lei de expropiación forzosa aos arrendatarios. Indica que a modificación do trazado non é factible por canto non se pode invadir o camiño público e que falta a concreción sobre o trazado proposto, entendendo que implicaría modificar a afección sobre algúns predios propostos ou novos non incluídos. A empresa indica que podería avaliar a modificación do trazado entre os apoios n.º 4 e 6, de non existir impedimentos técnicos e sempre que os propietarios afectados subscriban a autorización para o establecemento da servidume de paso. Tamén a empresa promotora expón que non se acredita que o custo non supere o 10 % o presuposto desta liña, non sendo admisible polo tanto esta variante segundo o artigo 161 do RD 1955/2000. Continua dicindo que segundo o RDL 2/2008 polo que se aproba o texto refundido da lei do solo, esta parcela está en solo rural, coa utilización recollida no artigo 13 e o contido do dereito da propiedade do artigo 9 e que o uso agrícola e gandeiro ao que se destinan na actualidade estas parcelas poderán seguir realizándose xa que o mesmo non interrompería a servidume de paso que se trata de establecer, e así establece o art.º 58 da Lei 54/1997, do Sector Eléctrico, de igual modo e nas ditas fincas poderá seguir realizándose actividades pecuarias ou de cultivo, coa única restrición relativa á plantación de árbores a menor distancia da establecida nos regulamentos existentes. En canto ás limitacións á constitución da servidume de paso establecidas no artigo 57 da Lei do Sector Eléctrico, así como artigo 161 do RD 1955/2000, neste caso non se producen. No caso de que o proxecto sexa autorizado e declarado de utilidade pública, será o xurado de expropiación de Galicia o encargado de valorar o prexuízo que se produza neste predio polo establecemento da servidume de paso. En canto á lonxitude e superficies afectadas, entende que o plano do proxecto reflicte a configuración real da finca, o cal non impedirá que o día en que se leve a cabo o levantamento das actas previas á ocupación o perito sinalado pola administración leve a cabo a oportuna comprobación de todos os bens que se vexan afectados. En relación coa alegación de Eva Aurora Burkhardt Tahis, respecto á finca n.º 53, a empresa promotora emite idéntica contestación que respecto á alegación de Pedro Ivan Emilio Santiago Calleja Fabeiro. En relación coas alegación de Ainhoa Elizabeth Montalto Portasany e Alarico Martin Tesorero Avizanda como arrendatarias das fincas n.º 52 e n.º 53, a empresa promotora reitérase na contestación emitida ás alegacións realizadas polos propietarios destas fincas. Indica que para avaliar a modificación do trazado entre os apoios n.º 4 e 6, de non existir impedimentos técnicos, sería preciso que os solicitantes aporten o consentimento e a autorización dos propietarios. Sexto. –De acordo ao establecido no artigo 127 do RD 1955/2000, do 1 de decembro, déuselle traslado ó Concello de Santa Comba dunha separata do proxecto na parte que a instalación puidera afectar a bens e dereitos ao seu cargo, contendo as características da instalación e a documentación cartográfica correspondente. O Concello de Santa Comba fai constar que non existe inconveniente en relación con esta obra, se ben, esta deberá contar coa oportuna licenza municipal. Sétimo. –Con data 21/05/2013 por parte de Lourdes Alexandra Boukhalkhal Cobler en nome e representación de Unión Fenosa Distribución, S. A. presenta ante esta Xefatura Territorial o proxecto denominado “Anexo I ao proxecto LMT CT RBT Grixoa II, co obxecto de reflectir os cambios introducidos respecto ao proxecto orixinal, consistentes na variación da ubicación do centro de transformación axustando o máis posible ao linde da parcela n.º 55, atendendo a alegación presentada polos propietarios do predio n.º 55 e coa intención de adaptar a citada ubicación ao establecido no art.º 161, apartado 2 do R. D. 1955/2000, solicitando a exclusión do predio n.º 55 do expediente expropiatorio. Así mesmo, o 29/07/2013 notificáselle ao titular do predio n.º 55 a solicitude de exclusión do expediente expropiatorio. A modificación do proxecto orixinal recollida no Anexo I consiste na variación da lonxitude da liña de media tensión, incrementándose en 6 m dentro da parcela n.º 55 coa cal di o promotor ter autorización dos propietarios e da cal solicita a exclusión do expediente expropiatorio, así como o incremento de lonxitude da rede de baixa tensión, así as características técnicas principais da instalación serían as seguintes: – Liña de media tensión aérea a 20 kV, cunha lonxitude 0,996 km, en condutor LA-56/54,6 mm 2, con orixe en apoio da LMT aérea ao CT Grixoa (expte.:50.066), e final no CT proxectado. – Centro de transformación intemperie (C. T. I.) Grixoa II, de potencia 100 kVA, e relación de transformación de 20/0,4-0,23 kV. – Rede de baixa tensión aérea, con orixe no CTI proxectado e unha lonxitude total de 418 m, en condutor tipo RZ e sobre apoios de formigón. Oitavo. –Envíase nova separata ao Concello de Santa Comba, co fin de que presten a súa conformidade ou oposición; do cal recíbese resposta con condicionado no cal recolle que debe retranquear os soportes que dan ao vial público respecto ao eixo a 5 m en solo rústico, o cal se lle remite ao promotor quen resposta aceptando o condicionado. Con posterioridade recíbese do concello copia do novo informe emitido polo técnico municipal, no cal corrixe o erro existente no anterior, o cal se da traslado ao promotor que resposta aceptando o condicionado. O 30 de maio de 2014, Unión Fenosa Distribución, S. A. aportou o Anexo II do proxecto de “LMT CT RBT GRIXOA II”, no que se recua o apoio n.º7 a 5 metros do eixo da pista. Noveno. –O persoal dos servizos técnicos desta Xefatura Territorial realizou unha visita de campo para examinar a traza proxectada da liña e, unha vez avaliada a documentación que obra no expediente, a tramitación seguida e as alegacións presentadas, emitiu informe favorable sobre a solicitude obxecto deste expediente, de acordo co disposto na Lei 54/1997, do 27 de novembro, do sector eléctrico, e o disposto no Real decreto 1955/2000, do 1 de decembro. FUNDAMENTOS DE DEREITO Primeiro. –A Xefatura Territorial da Consellería de Economía e Industria é competente para resolver este expediente con fundamento no Estatuto de Autonomía de Galicia, o Real decreto 2563/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia en materia de industria, enerxía e minas (BOE n.º 246, do 24 de xullo); a Lei 54/1997, do 27 de novembro, do sector eléctrico (BOE n.º 285, do 28 de novembro); o Real decreto 1955/2000, do 1 de decembro; o Decreto 36/2001, do 25 de xaneiro, que establece os órganos competentes para a resolución dos procedementos de autorización de instalacións eléctricas que sexan competencia da Comunidade Autónoma de Galicia (DOG n.º 34, do 16 de febreiro) e o Decreto 110/2013, do 4 de xullo, polo que se establece a estrutura orgánica da Consellería de Economía e Industria. Segundo. –No presente expediente cumpríronse os trámites sinalados na Lei 54/1997, do 27 de novembro, do sector eléctrico, e no título VII do Real decreto 1955/2000, do 1 de decembro. Terceiro. –A autorización administrativa, a aprobación do proxecto de execución e a declaración de utilidade pública, en concreto, das instalacións obxecto deste expediente, cumpren coa normativa vixente, isto é: a Lei 54/1997, de 27 de novembro; o Real decreto 1955/2000, de 1 de decembro; o Real decreto 3275/1982, de 12 de novembro, sobre condicións técnicas e garantías de seguridade en centrais eléctricas, subestacións e centros de transformación (BOE núm.288, de 1 de decembro); o Real decreto 223/2008, de 15 de febreiro, polo que se aproba o Regulamento sobre condicións técnicas e garantías de seguridade en liñas eléctricas de alta tensión e as súas instrucións técnicas complementarias (BOE núm.68, de 19 de marzo); e o Real decreto 842/2002, de 2 de agosto, polo que se aproba o regulamento electrotécnico para baixa tensión (BOE núm.224, de 18 de setembro). Cuarto. –Á vista das alegacións formuladas e das contestacións achegadas pola empresa solicitante, cómpre facer unhas previas consideracións de carácter xeral: 1.–As manifestacións e datos que sexan útiles para determinar os dereitos afectados, así como a medición e descrición exacta das superficies e bens afectados, faranse constar no levantamento da acta previa á ocupación, momento para o que os interesados afectados serán oportunamente convocados mediante notificación. Este acto desenvolverase de conformidade co disposto no artigo 52 da Lei de Expropiación Forzosa, de 16 de decembro de 1954.2.–De conformidade co disposto no apartado 1.5 da Instrución Técnica Complementaria ITC-LAT 07 do Real decreto 223/2008, de 15 de febreiro, as liñas eléctricas aéreas estudaranse seguindo o trazado que considere máis conveniente o autor do proxecto, no seu intento de acadar a solución óptima para o conxunto da instalación, axustándose en todo caso ás prescricións que nesta instrución se establecen. É dicir, o trazado da liña será o elixido polo autor do proxecto, sempre que cumpra os requisitos xerais e de seguridade que establece o propio Real Decreto 223/2008, de 15 de febreiro, e non infrinxa as limitacións e prohibicións que para a constitución de servidumes de paso de liñas aéreas establecen o artigo 57 da Lei 54/1997, de 27 de novembro, e o artigo 161 do Real decreto 1995/2000, de 1 de decembro.3.–Polo que respecta á valoración dos terreos e bens afectados, para o caso de que as partes non acaden un acordo previo, a determinación do xustiprezo corresponde ao Xurado de Expropiación de Galicia, de conformidade coas normas establecidas no Capítulo III da Lei de Expropiación Forzosa, de 16 de decembro de 1954 e no tamén Capítulo III do Regulamento da Lei de Expropiación Forzosa, de 26 de abril de 1957. Quinto. –Polo que se refire, en concreto, ás alegacións formuladas, ademáis do sinalado nos tres apartados do cuarto fundamento de dereito, compre indicar o seguinte: 1.–Con respecto a posibles erros na titularidade das parcelas indicar que a empresa promotora solicita a corrección da titularidade.2.–Con respecto a posibles erros na titularidade, na afección e na natureza dos terreos afectados pola instalación do proxecto, cabe dicir que sería durante o levantamento de acta previa ocupación, acto a cal deben ser convocados os interesados conforme establece o artigo 52 da Lei de 16 de decembro de 1954 sobre expropiación forzosa, se describirán o ben ou dereito expropiable e se farán constar todas as manifestacións e datos que acheguen uns e outros e que sexan útiles para determinar os dereitos afectados, os seus titulares, o valor daqueles e os prexuízos determinantes da rápida ocupación. O apartado 1 do artigo 4 da Lei 54/1997 do Sector Eléctrico, establece que: “A declaración de utilidade pública levará implícita en todo caso a necesidade de ocupación dos bens ou de adquisición dos dereitos afectados e implicará a urxente ocupación para os efectos do artigo 52 da Lei de Expropiación Forzosa.” 3.–Con respecto a solicitude de traslado o linde da finca n.º 55 do transformador sobre apoio, citar que se ben a empresa manifesta que non se establecen as limitacións á constitución da servidume de paso recollidas no artigo 57 da lei do sector eléctrico e o artigo 161 do RD 1955/2000, a ubicación proxectada de dito transformador esta aproximadamente a 6,5 m do lindeiro da finca, tendo a liña unha afección sobre a citada parcela de 117 m., polo cal a variación do trazado non é superior en lonxitude ou en altura ao 10 por 100 da parte de liña afectada pola variación que segundo o proxecto transcorre sobre a propiedade do solicitante desta, non acreditándose pola empresa promotora que non poda seguir lindeiros de fincas de propiedade privada, nin que tecnicamente a variación non sexa posible, nin que a variación sexa superior nun 10 por 100 ao presuposto da parte da liña afectada pola variante, conforme establece o artigo 161 do RD 1955/2000.4.–Con respecto ás solicitudes de variación de trazado entre os apoios n.º 5 e 6 nas parcelas n.º 52 e 53, hai que dicir que conforme establece o apartado 1.5. da ITC-LAT 07 do Real Decreto 223/2008, do 15 de febreiro, polo que se aproban o Regulamento sobre condicións técnicas e garantías de seguridade en liñas eléctricas de alta tensión e as súas instruccións técnicas complementarias ITC-LAT 01 a 09, as liñas eléctricas aéreas estudiaranse seguindo o trazado que considere mais conveniente o autor do proxecto no seu intento de lograr a solución óptima para o conxunto da instalación, axustándose en todo caso as prescrición que nesta instrucción se establecen; non constando acreditado que en dito tramo existan limitacións á constitución de servidume de paso recollidas no artigo 57 da lei do sector eléctrico e 161 do RD 1955/2000, toda vez que a variación do trazado proposta é superior en lonxitude ao 10 por 100 da parte de liña afectada pola variación que segundo o proxecto transcorra sobre a propiedade do solicitante desta.5.–Con respecto as limitacións de uso, citar que o apartado 1 do artigo 58 de Lei 54/1997, do 27 de novembro, do Sector Eléctrico establece que: “A servidume de paso de enerxía eléctrica non impide ao dono do predio servente cercalo ou edificar sobre el deixando a salvo a devandita servidume, sempre que sexa autorizado pola Administración competente, que tomará en especial consideración a normativa vixente en materia de seguridade.”; así mesmo o apartado 1 do artigo 162 do RD 1955/2000 establece que: “Poderá, así mesmo, o dono solicitar o cambio de trazado da liña, se non existen dificultades técnicas, correndo á súa costa os gastos da variación, incluíndose nos devanditos gastos os prexuízos ocasionados.” 6.–Con respecto ao prezo a indemnizar polo gravame da finca, citar que no corresponde a este momento procedimental toda vez que segundo establece o artigo 156 do RD 1955/2000, efectuada a ocupación do terreo, tramitarase o expediente de expropiación e imposición de servidume nas súas fases de prezo xusto e pagamento, segundo a regulación establecida na Lei de Expropiación Forzosa e as súas normas de desenvolvemento, así mesmo a indemnización polo valor dos bens e dereitos a expropiar determinarase de conformidade co previsto no capítulo III do Título II da Lei de Expropiación Forzosa. De acordo co anterior, e no exercicio das competencias atribuídas, RESOLVO: Autorizar, aprobar o proxecto de execución e declarar de utilidade pública, en concreto, as ditas instalacións, nas que as características axustaranse en todas as partes ás que figuran no proxecto, e ás condicións técnicas e de seguridade establecidas nos regulamentos de aplicación. Esta autorización outórgase sen prexuízo das concesións e autorizacións que sexan necesarias, de acordo con outras disposicións que resulten aplicables e, en especial, as relativas á ordenación do territorio e ao medio. As instalacións executaranse nun prazo non superior a un ano, contado a partir da data de ocupación dos terreos. A declaración de utilidade pública leva implícita a necesidade de ocupación dos bens ou de adquisición dos dereitos afectados, e implicará a urxente ocupación para os efectos do artigo 52 da Lei de expropiación. Contra a presente resolución, que non é definitiva en vía administrativa, poderase interpoñer un recurso de alzada ante o conselleiro de Economía e Industria no prazo dun mes contado a partir do día seguinte ao da súa notificación ou publicación nos termos establecidos nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común (modificada pola Lei 4/99, do 13 de xaneiro), sen prexuízo de que os interesados poidan interpor calquera outro recurso que consideren pertinente. A Coruña, 30 de xuño de 2014. O xefe territorial Isidoro Martínez Arca